tartuNLP/wikipedia-smugri-20251201 huggingface dataset:
Damaramaa

Damaramaa on Luoteis-Namibiassa sijaitseva alue. Siellä sijaitsi apartheid-politiikan aikana bantustan. Damaramaa tunnetaan muun muassa harvinaisesta aavikolle sopeutuneesta norsupopulaatiosta. Alue sijaitsee lähellä Etoshan kansallispuistoa. 1960-luvulla Etelä-Afrikan apartheid-hallinto sijoitti damara-heimoon kuuluvat alkuperäisasukkaat Damaramaalle (katso bantustan). Nykyisin kuitenkin vain neljännes damaroista asuu Damaramaan alueella.
Eteläisessä Damaramaassa on vuoria ja kaksi suurta tulivuoren kraatteria, jotka ovat kaikki muodostuneet miljoonia vuosia sitten. Alueella on monenlaisia kivimuodostumia: esimerkiksi urkupillejä muistuttavat kivet ja kivettynyt metsä. Brandberg on koko Namibian korkein vuori, ja sieltä löytyy kalliomaalauksia. Alueella on muuallakin kalliomaalauksia ja niistä on päätelty, että siellä on asunut metsästäjä-keräilijöitä yli 7 000 vuotta sitten.
Eläimistö.
Namibin aavikon norsupopulaation yksilöt eroavat muista savanninorsuista lähinnä pienemmän kokonsa sekä paksumpien ja pitempien jalkojensa vuoksi. Niin kutsuttua ”aavikkonorsua” ei kuitenkaan pidetä omana alalajinaan.
Damaramaassa elää myös musta sarvikuono, jota ei esiinny missään muualla. Siellä on myös joitakin muita endeemisiä eläinlajeja, kuten mustanaamainen impala ja useita lintulajeja. Lisäksi savanneilla asuu useita tavallisia eläinlajeja: leijona, leopardi, hyeena, kirahvi ja niin edelleen. Lintulajisto on monipuolinen, esimerkiksi petolintulajeja löytyy 33 erilaista.
Tšagatai

Tšagatai-kaani (1183 tai 1185 – 1241 tai 1242) myös "Chagatai, Tsagadai, Jagatai" tai "Chaghatai" oli Tsingis-kaanin ja hänen päävaimonsa keisarinna Börten toinen neljästä pojasta, mongolihallitsija ja Tšagatain kaanikunnan perustaja sekä sen ensimmäinen kaani. 
Tšagatain kaanikunta Keski-Aasiassa nykyisen Kazakshtanin alueella oli yksi neljästä kaanikunnasta, joihin Mongolivaltakunta jakautui. Tšagatai hallitsi kaanikuntaa kuolemaansa vuoteen 1241 tai 1242 asti. Hänen mukaansa on nimetty tšagatain kieli ja tšagataikansa.
Hän sai isänsä kuoltua Kašgarian (nyk. Xinjiang Uigurian autonomisen alueen eteläosa Kiinassa) ja suurimman osan Transoxaniasta Amudarjan ja Syrdarjan välissä (muinaiset Oxus- ja Jaxartes-joet) vasallivaltakunnakseen. Hänen pääkaupunkinsa oli Almalik (tai Bišbalik, Ili-joen varrella) lähellä nykyistä Kuldjaa (Yining), Länsi-Xinjiangissa.
Tšagatai-kaani oleskeli paljon veljensä Ögödei-kaanin hovissa Karakorumissa ja jätti oman kaanikuntansa hallintoasiat sukulaiselleen Karašar-Nojonille, joka oli Sugujinin poika ja Timur Lenkin esi-isä. Karašar-Nojon tuli tunnetuksi kapinallisen Tarabijanov lahkon rauhoittamisesta. Lahkon perustaja Mahmud Tarabi oli kotoisin Tarabin pikkukaupungista noin kahdenkymmenen virstan päässä Buharasta. Kerättyään vahvan kannattajajoukon hän otti Buharan haltuunsa ja aiheutti pelkoa kaanin komentajissa. Karašar otti itse armeijan komentoonsa ja kun Muhammad Tarabi oli kuollut taistelussa hän ajoi kapinalliset pois Buharasta ja pakotti heidät sovintoon. Pian tämän jälkeen Tšagatai-kaani kuoli. On mahdollista että hänet myrkytettiin ja leski Jesülün Khatun määräsi miehensä palvelijan, uiguuri Vijarin mestattavaksi.
Tšagatai-kaani näyttää olleen oikeudenmukainen ja pätevä hallitsija noin 14 vuoden ajan. Muslimien kanssa hänellä oli eripuraa, koska mongolien "jasa"-lain toimeenpanijana hän ei sallinut kaanikunnassaan islamin šaria-lakia. 
Hänellä oli kuusi poikaa kahden päävaimon Jesülün Khatunin ja Tögen Khatunin kanssa sekä usean jalkavaimon kanssa: Mögetüken, Mochi Jaba, Balgaši, Sarban, Jesü-Möngke ja Baidar. Hänen vanhin, suosikkivaimo Jesülünin poika Mögetüken oli kuollut taistelussa vuonna 1221 ja kaaniksi tuli alaikäinen pojanpoika Kara Hülegü (1242-1246), jonka sijaishallitsijana toimi hänen äitinsä Ebuskun. Tšagatai-kaani oli syrjäyttänyt perimysjärjestyksessä oman nuorimman poikansa Jesü Möngken, koska tiesi hänen olevan alkoholisti. Kara Hülegün syrjäytti suurkaani Güyükin tuella Jesü Möngke (1246/1247-1252), joka mestattiin seuraavan suurkaani Möngken käskystä ja Kara Hülegü sai takaisin kaaninarvonsa vuonna 1252, mutta ehti kuolla ennen valtaan palaamistaan. Seuraavaksi kaaniksi tuli hänen alaikäinen poikansa Mubarak Shah (1252-1260), jonka sijaishallitsijana toimi hänen äitinsä Ergene Khatun.
Bobby Brown (täsmennyssivu)

Bobby Brown -nimisiä henkilöitä ovat:
Tšagatain kaanikunta

Tšagatain kaanikunta oli Tsingis-kaanin pojan Tšagatain perustama kaanikunta, joka sijaitsi Keski-Aasiassa. Tunnetaan myös nimillä "Chagatai, Chagata, Chugta, Chagta, Djagatai" ja "Jagatai." Se hajaantui Kublai-kaanin mongolivaltakunnasta sen jakaannuttua neljään osaan ja myöhemmin turkkilaistui.
Laajimmillaan valtakunta oli 1300-luvun lopulla, jolloin se ulottui Araljärven eteläosasta Amudarja-joelta Altaivuoristoon nykyisen Kiinan ja Mongolian rajalle. Timur Lenk valtasi suuren osan kaanikunnasta vuonna 1370 ja lopullisesti kaanikunta hajosi 1600-luvun lopulla, jolloin siitä tuli osa Zungarin kaanikuntaa. Kiinan Qing-dynastia otti alueen hallintaansa 1700-luvun puolivälissä.
X Games

X Games on vuosittainen kaupallinen urheilutapahtuma, joka keskittyy extremelajeihin. Sen järjestää yhdysvaltalainen urheilukanava ESPN. Talvisin, yleensä tammikuussa, järjestetään Winter X Games ja kesäisin, yleensä elokuussa, Summer X Games. Molemmat tapahtumat ovat Yhdysvalloissa. Ensimmäiset kesäkisat järjestettiin 1995 ja talvikisat alkoivat 1997. Kisoissa jaetaan mitalien lisäksi myös palkintorahaa.
Suomalaisista X Games -kultaa on voittanut Toomas Heikkinen rallicrossissa vuonna 2013 sekä Münchenissä että Los Angelesissa.
Lajit kesäkisoissa.
Vuoden 2010 kisoissa lajit olivat:
Lajit talvikisoissa.
Vuoden 2011 kisoissa kisattavat lajit ovat:
Deepa Mehta

Deepa Mehta (s. 1. tammikuuta 1950 Amritsar, Punjab, Intia) on intialaissyntyinen kanadalainen elokuvaohjaaja ja -käsikirjoittaja. Mehta tunnetaan muun muassa luonnon elementtejä kuvaavasta trilogiasta "Tuli" (1996), "Maa" (1998), ja "Vesi" (2005), joista viimeisin oli ehdolla parhaan vieraskielisen elokuvan Oscar-palkinnon saajaksi.
Bitly

Bitly (aiemmin Bit.ly) on kirjanmerkki- ja URL-lyhennyspalvelu, jonka omistaa Bitly, Inc.
Palvelut.
Palvelun tarkoituksena on antaa käyttäjälle lyhennetty muoto verkko-osoitteesta, jonka hän palveluun syöttää. Sitä käytetään yleisesti mikroblogipalveluissa linkkien lyhentämiseen. Tämä johtuu ennen kaikkea siitä, että Twitter otti sen toukokuun 6. päivänä vuonna 2009 oletusosoitelyhennyssivukseen. Edellisen hallitsevan lyhentämispalvelun, Tinyurl:n käyttö on sen jälkeen lähtenyt laskuun. Bitly tarjoaa osoitteiden lyhentämisen lisäksi tietoja linkkeihin kohdistuneista klikkauksista.
Bitly lisäsi lokakuun 12. päivänä 2010 palveluunsa automaattisen QR-koodien luomisen. Kun koodi luetaan matkapuhelimella, avautuu verkkosivusto, johon linkki osoittaa, matkapuhelimen verkkoselaimeen.
Palvelulla lyhennetyt linkit käyttävät bit.ly:n domain-nimeä. Esimerkiksi Wikipedian etusivun osoite http://fi.wikipedia.org/ lyhenee muotoon ”bit.ly/fneAZI”. Jos jokin yritys ostaa bit.ly Pro -palvelun, se voi käyttää myös omaa domain-nimeään. Esimerkiksi Pepsillä on käytössään osoite ”pep.si”.
Jos bit.ly-linkin perään lisää plus-merkin, näkee infosivun, jossa kerrotaan minne linkki johtaa ja kuinka monta kertaa sitä on klikattu ja milloin. Esimerkiksi em. esimerkin (”bit.ly/fneAZI”) infosivu löytyy osoitteesta ”bit.ly/fneAZI+”. Infosivulta käyttäjät voivat katsoa, minne linkki johtaa ennen sen painamista. Tämä parantaa tietoturvaa.
Uefa-cupin kausi 1993–1994

UEFA Cupin kausi 1993–1994 oli 23. kausi, jolloin pelattiin cupin mestaruudesta. Loppuotteluissa italialainen Internazionale voitti itävaltalaisen SV Casino Salzburgin.
FC Kuusysi (naiset)

FC Kuusysi (naiset) on jalkapalloseura FC Kuusysin naisjoukkue, joka pelaa nykyisin Naisten Kakkosessa.
Historia.
Kuusysin naisten joukkue perustettiin syksyllä 1971. Seuraavana kautena joukkue osallistui jo SM-karsintoihin. Vuonna 1974 seuran miesten edustusjoukkue putosi pääsarjasta, jolloin Kuusysin taloudenpitoa jouduttiin kiristämään. Tämän johdosta naisjoukkueen toiminta siirtyi Lahden Sammon alaisuuteen. Myöhemmin toiminta aloitettiin uudestaan ja vuonna 1987 Kuusysi karsi paikasta naisten SM-sarjaan. Joukkue onnistui nousemaan kaudeksi 1988 pääsarjaan, mutta putosi karsintojen kautta heti toiselle sarjatasolle. Kaudeksi 1991 joukkue nousi uudelleen pääsarjaan. Kuusysi onnistui säilyttämään sarjapaikkansa kolmen kauden ajan, kunnes putosi kauden 1993 jälkeen. Seuraavina vuosina Kuusysi pääsi usein SM-karsintoihin, muttei onnistunut sarjanousussa. Kaudeksi 1998 joukkue selviytyi SM-sarjaan, mutta putosi tällöinkin heti karsintojen kautta. Kaudella 2008 joukkue teki paluun pääsarjaan ja sijoittui kuudenneksi, joka oli joukkueen siihenastisen historian paras sijoitus. Samana kautena joukkue selviytyi Suomen cupissa loppuotteluun, mutta hävisi sen HJK:lle. Kausi 2009 päättyi Kuusysiltä putoamiseen pääsarjasta.
Melonta kesäolympialaisissa 1952 – naisten 500 metrin kajakkiyksikkö

Helsingin olympiakisojen naisten melonnassa oli ainoana lajina kajakkiyksiköiden 500 metrin kilpailu. Osanottajia oli 13. Kilpailu käytiin 28. heinäkuuta Soutustadionilla.
Alkuerät.
Jokaisesta erästä kolme nopeinta loppukilpailuun.
1.erä
2.erä
3.erä
Shon Mi-na

Shon Mi-Na (; s. 8. lokakuuta 1964) on eteläkorealainen entinen käsipalloilija ja olympiavoittaja. Hän osallistui olympialaisiin kahdesti, vuosina 1984 ja 1988. Shon sai hopeaa Los Angelesin kisoista 1984 ja oli mukana maansa kultaa voittaneessa joukkueessa Soulissa 1988. Hän myös vannoi urheilijoiden valan vuoden 1988 kisoissa.
Lähteet.
Hobo with a Shotgun

Hobo with a Shotgun on keväällä 2011 ilmestynyt toimintaelokuva. Se perustuu kuvitteellisen elokuvan traileriin, jota esitettiin / -elokuvien esitysten alussa Kanadassa. Elokuva päätettiin tehdä trailerin perusteella samaan tapaan kuin "Machetekin", joka myös oli aluksi vain kyseisten elokuvien alussa esitetty traileri fiktiivisestä elokuvasta. Elokuvan ohjaaja on Jason Eisener ja käsikirjoittaja John Davies. Maailmanensi-iltansa "Hobo With A Shotgun" sai Sundancen elokuvajuhlilla tammikuussa 2011.
Juoni.
Koditon kulkuri ”Hobo” (Rutger Hauer) saapuu uuteen kaupunkiin. Se on täynnä rikollisia, mätiä poliiseja, hyväksikäytettyjä naisia ja on siellä pedofiilijoulupukkikin. Kulkuri alkaa jakaa oikeutta parhaalla tuntemallaan tavalla – haulikolla, ammus ammukselta.
Tuotanto.
"Hobo with a Shotgun", ohjaajana Jason Eisener, oli kansainvälistä kilpailua varten tehty muka-traileri, jolla mainostettiin Quentin Tarantinon ja Robert Rodriguezn kaksoiselokuvaa "Grindhouse". Se voitti kilpailun ja sitä esitettiin Kanadassa ennen elokuvaa "Grindhouse". Kokopitkäksi elokuvaksi elokuvaa "Hobo With a Shotgun" alettiin kuvata Halifaxissa 19. huhtikuuta 2010.
Ennakkotraileri, valokuvia lavasteiden takaa ja testimateriaalia julkistettiin 26. huhtikuuta 2010. Dave Brunt, joka esitti koditonta miestä trailerissa, esittää elokuvassa poliisia.
"Hobo With a Shotgun" on toinen "Grindhousen" muka-traileri, josta tehtiin aito elokuva. Ensimmäinen oli Rodriguezin "Machete".
Bobby Farrell

Roberto "Bobby" Alfonso Farrell (6. lokakuuta 1949 Aruba – 30. joulukuuta 2010 Pietari) oli arubalaissyntyinen tanssija ja viihdyttäjä. Hänet tunnettiin parhaiten diskoyhtyeestä Boney M., johon hän liittyi toimittuaan DJ:nä Saksassa. 
Farrell oli alkuperäisen Boney M. -kokoonpanon ainoa miesjäsen. Yhtyeen tuottaja Frank Farian kuitenkin lauloi Boney M.:n levyillä miesosat, vaikkakin Farrell esiintyi yhtyeen keikoilla. Boney M:n alkuperäiskokoonpanon hajottua yhtyeen laulajan Liz Mitchellin mukaan Boney M -nimellä on kiertänyt jopa viisi eri yhtyettä. Yksi näistä oli Farrellin johtama Bobby Farrell's Boney M.
Farrell asui Amsterdamissa ja kuoli sydänkohtaukseen 30. joulukuuta 2010 Pietarissa esiinnyttyään yhtyeensä kanssa edellisenä iltana. Hänen agenttinsa John Seinen mukaan Farrell oli valittanut hengitysvaikeuksia illan esityksen jälkeen. Farrellin ruumiin löysi hotellin henkilökunta, kun hän ei vastannut herätyssoittoon. Hänet on haudattu Amsterdamin lähellä olevalle Zorgvliedin hautausmaalle.
Hänen kuolemansa jälkeen huomattiin, että hän oli kuollut samana päivänä ja samassa kaupungissa kuin Rasputin, jota Farrell esitti Boney M:n samannimisen laulun esityksissä.
Linnunradan keskus

Linnunradan keskus on piste, jonka suhteen Linnunradan galaksi kiertää. Sen etäisyys Maasta on ~27 000±1 000 valovuotta Jousimiehen, Käärmeenkantajan ja Skorpionin tähdistöjen suuntaan. Uskotaan, että Linnunradan keskuksessa on supermassiivinen musta aukko. Hyvin lähellä Linnunradan keskusta sijaitsee myös voimakas radioaaltojen lähde, Sagittarius A*.
Suomessa Linnunradan keskuksen seudun havainnointi on sen eteläisen sijainnin johdosta hyvinkin vaikeaa, se näkyy horisontin yläpuolella vain etelärannikolla ja vain vähän aikaa touko-kesäkuussa. Vastakkainen suunta keskuksesta on hyvin näkyvissä Beta Tauri-tähden lähellä.
Todisteet olemassaolosta ja sijainnista.
Koska näkökentän tiellä on tähtienvälistä sumua, Linnunradan keskus ei näy Maahan eikä sitä voida tutkia näkyvällä, ultravioletti- tai heikko röntgen- aallonpituuksilla. Linnunradan keskuksesta onkin saatu tietoa vain gamma-, infrapuna- ja radioaaltojen sekä voimakkaiden röntgenaaltojen avulla.
Linnunradan keskuksen koordinaatit selvitti ensimmäiseksi Harlow Shapley tehdessään tutkimuksia pallomaisista tähtijoukoista. Hänen tutkimustensa mukaan koordinaatit ovat: RA 17h45m40,04s; Dec -29° 00' 28,1".
Ruskopensastyranni

Ruskopensastyranni ("Casiornis rufus") on Etelä-Amerikassa tavattava tyranneihin kuuluva varpuslintu.
Koko ja ulkonäkö.
Kooltaan ruskopensastyranni on noin 18 cm. Päästään ja siivistään laji on väriltään yksivärisen punaruskea ja selkä on hieman päätä vaaleampi. Kurkku on linnulla valkoinen ja rinta kanelinruskea. Vatsastaan ruskopensastyranni on hieman vaaleamman kellertävän ruskea. Lajin nokka on vaaleanpunainen.
Levinneisyys ja elinympäristö.
Ruskopensastyrannia tavataan Bolivian pohjois- ja itäosissa, keskisessä Brasiliassa, Paraguayssa, Uruguayssa ja Pohjois-Argentiinassa. Linnun elinympäristöä ovat galleriametsät, cerradokasvillisuus sekä kuivat pensaikot ja tiheiköt. Ruskopensastyrannit liikkuvat yleensä pareittain.
Memex

Memex on Vannevar Bushin antama nimi tiedonhallintajärjestelmän konseptille, jota hän esitteli The Atlantic Monthy -lehdessä vuonna 1945 julkaistussa artikkelissa "As We May Think". Memexiin sisältynyt dokumenttien linkitysominaisuus on eräänlainen hypertekstin idean varhainen esitys.
Tausta.
Bush oli huolissaan tiedon häviämisestä. Hän pelkäsi, että tieto katoaisi heikon saatavuuden vuoksi ja tietotulvan alle. Tutkimusraportteja julkistettiin enemmän kuin aikaisemmin. Tietoa järjesteltiin silti edelleen vanhojen tapojen mukaan. Bush hahmotteli Memexiä jo vuosien 1932–1933 aikana, kun hän yritti kehittää tiedonhakua. Vuonna 1939 hän kirjoitti julkaisemattoman artikkelin "Mechanization and the Record", jossa hän hahmotteli uuden tiedonhakujärjestelmän, joka olisi erityisesti tutkijoiden ja koulutettujen kirjastonhoitajien käyttöön. Bush käytti sanaa Memex ensimmäisen kerran kirjeessään, jonka hän lähetti Fortune-lehden toimittajalle. Kirje vastasi melko pitkälti artikkelia "As We May Think".
The Atlantic Monthly julkaisi Bushin artikkelin nimellä "As We May Think" heinäkuussa 1945. Samana vuonna Life julkaisi artikkelista kuvitetun ja lyhennetyn version ja Timessä siitä oli yhteenveto.
Laite.
Memex oli työpöytä, jossa on näyttö, näppäimistö, painonappeja ja kytkimiä. Pöydän sisässä oli laitteen muistiyksikkö, joka käytti tiedon tallentamiseen mikrofilmiä. Muistiin käyttäjä pystyi tallentamaan kirjansa, tietonsa ja viestintänsä. Laite pystyi hakemaan tallennetun tiedon nopeasti ja joustavasti. Memex liittyi myös maailmanlaajuiseen tietovarastoon, josta käyttävä pystyi hakemaan kaikenlaisia kirjoja, kuvia, aikakauslehtiä ja sanomalehtiä.
Merkittävin Bushin ideoista Memexiin oli assosiatiiviset hakemistot ja linkit - idea vastasi hypertekstiä. Bush kehitti ajatuksen siitä mielikuvasta, miten ihmisen muisti toimi tiedon järjestämisessä. Bushin mukaan hakemistojärjestelmät olivat rajoittuneita ja epäintuitiivisia. Memexissä tieto järjestettäisiin käyttäjän henkilökohtaisen assosiaatiopolun mukaan. Bush ehdotti, että tiedostot linkitettäisiin toisiinsa henkilökohtaisesti nimettyjen polkujen ja koodien avulla. Käyttäjä saisi haluamansa tiedoston kirjoittamalla tietyn koodin tai vetämällä vivusta. Linkit eivät häviäisi, vaan niitä voitaisiin käyttää myöhemmin, kun käyttäjä etsisi samaa tietoa uudestaan.
Vaikutus.
Memex ja sen linkit vaikuttivat useisiin Internetiä, hyperlinkkejä, World Wide Webiä ja digitaalisia kirjastoja suunnitelleisiin henkilöihin. Ensimmäiset Memexin esikuvakseen ottaneet suunnittelijat olivat Ted Nelson ja Douglas Engelbart, jotka puolestaan vaikuttivat J. C. R. Licklideriin ja Tim Berners-Leehen. Termin hyperteksti kehittänyt ja Xanadu-projektin aloittanut Nelson kutsui Memexia inspiraationlähteekseen. Engelbart kirjoitti vuonna 1962 Bushille ja oli lähes varma siitä, että artikkeli "As We May Think" vaikutti merkittävästi hänen ajatuksiinsa.
Kapfenberger SV

Kapfenberger SV on vuonna 1919 perustettu itävaltalainen jalkapalloseura Kapfenbergin kaupungista Steiermarkista. Seuran miesten edustusjoukkue pelaa maan toiseksi korkeimmalla sarjatasolla 2. Ligassa. Seura pelaa kotiottelunsa 12 000 katsojaa vetävällä Franz-Fekete-Stadionilla, joka on nimetty kaupungin entisen pormestarin mukaan.
Historia.
Kapfenberger SV on perustettu vuonna 1919 nimellä Kapfenberger SC. Se pelasi ensimmäisinä vuosinaan Steiermarkin aluesarjoissa voittaen paikallismestaruuden 1942 ja 1943. Seura vaihtoi nimensä vuonna 1947 nykymuotoonsa ja samalla sen toiminta laajeni pöytätennikseen, käsipalloon ja maastohiihtoon. Seura pelasi 1950–1960-luvuilla pääsarjassa, mutta putosi 1980-luvulle tultaessa 1. divisioonaan.
1990-luvulla Kapfenberger putosi takaisin Regionalligan tasolle, josta nousi kaudeksi 2002–2003 toiseksi korkeimmalle sarjatasolle Erste Ligaan. Kaudella 2004–2005 seura sijoittui Erste Ligassa toiseksi muttei noussut liigaan. Lopulta Kapfenberger voitti kaudella 2007–2008 Erste Ligan ja nousi 41 vuoden tauon jälkeen Bundesliigaan. Ensimmäisellä kaudella seura sijoittui kahdeksanneksi säilyttäen liigapaikkansa kuuden pisteen erolla. Kausi 2009–2010 sujui hieman heikommin ja KSV oli viimeinen liigassa säilynyt joukkue sijoittuen yhdeksänneksi.
Hyppysirkat

Hyppysirkat (Rhaphidophoridae) on suorasiipisiin kuuluva hyönteisheimo.
Hyppysirkat ovat enimmäkseen luolissa, lahojen puunrunkojen sisällä sekä muissa pimeissä ja kosteissa paikoissa eläviä keskikokoisia tai kookkaita hyönteisiä, joiden väritys vaihtelee ruskean eri sävyissä. Niillä on huomattavan pitkät tuntosarvet sekä raajat, minkä vuoksi yleisilme muistuttaa hepokatteja. Kaikki lajit ovat siivettömiä ja aktiivisia lähinnä öiseen aikaan. Hyppysirkat eivät siritä. Takimmaiset raajat soveltuvat hyppäämiseen ja monet lajit kykenevät tekemään yli metrin pituisia loikkia. Ravinto on usein kasviperäistä, mutta voi muodostua myös hyönteisistä ja muista pikkueläimistä.
Muodonvaihdos on muiden suorasiipisten tapaan vaillinainen.
Uudessa-Seelannissa esiintyviä hyppysirkkoja kutsutaan luolawetoiksi. Suomessa hyppysirkkoja ei esiinny luonnonvaraisena. Sen sijaan ansarisirkkaa ("Diestrammena asynamora") on ainakin aikaisemmin esiintynyt kasvihuoneissa ja niiden kellareissa.
Lee Chae-rin

Lee Chae-rin (, s. 26. helmikuuta 1991), paremmin tunnettu artistinimellä CL, on eteläkorealainen rap-artisti, laulaja, näyttelijä, malli, tanssija ja entisen tyttöyhtyeen, 2NE1:n, jäsen. 
CL syntyi Soulissa mutta asui Ranskassa ja Japanissa. CL osaa puhua koreaa, englantia, japania ja ranskaa. 
Hän oli harjoittelijana JYP Entertainmentissä, mutta siirtyi myöhemmin YG Entertainmentiin. Vuonna 2009 hän debytoi Gong Min-jin, Sandara Parkin ja Park Bomin kanssa yhtyeenä 2NE1. Yhtyeensä kanssa hän on julkaissut kaksi EP:tä ja kaksi täysipituista albumia. Tämän lisäksi hän on julkaissut soolokappaleita, "The Baddest Female" (2013), "MTBD" (2014) ja "Hello bitches" (2015). Vuonna 2016 hän julkaisi Yhdysvaltojen markkinoille suunnatun debyyttikappaleensa "Lifted". CL on tehnyt levytyssopimuksen Scooter Braunin kanssa ja työskentelee englanninkielisen albuminsa parissa.
1990-2009: Varhainen elämä ja uran alku.
CL syntyi Soulissa, Etelä-Koreassa, mutta vietti suurimman osan lapsuudestaan asuen Pariisissa, Tsukuba Science Cityssä ja Tokiossa. Ollessaan 13-vuotias hän muutti yksin Pariisiin, jossa hän opiskeli kaksi vuotta. Hän koe-esiintyi eteläkorealaiselle levy-yhtiö YG Entertainmentille, kun hän oli 15-vuotias.
CL:n ensimmäinen esiintyminen oli poikabändi Big Bangin kappaleessa "Intro (Hot Issue)" vuonna 2007. Myöhemmin samana vuonna hän esiintyi ensimmäistä kertaa lavalla Seoul Broadcasting Systemin Gayo Daejeonissa. 
Vuonna 2009 CL debytoi yhdessä Gong Min-jin, Sandara Parkin sekä Park Bomin kanssa yhtyeessä 2NE1. 
Aiheesta muualla.
Gong Min-ji

Gong Min-ji (, s. 18. tammikuuta 1994), paremmin tunnettu artistinimellä Minzy, on eteläkorealainen pop-laulaja ja tanssija. Minzy on syntynyt Gwangjussa, Etelä-Koreassa, 18. tammikuuta 1994, mutta muutti pian Souliin. 
Vuonna 2009 hän debytoi YG Entertainment-yhtiön tyttöbändissä 2NE1 yhdessä jäsenten CL, Dara ja Bom kanssa. Minzyn duettokappale CL:n kanssa, "Please Don't Go", ylsi sijalle kuusi Monthly Gaon Chartissa marraskuussa 2009.
Huhtikuussa 2016 YG Entertainment ilmoitti, että Minzy on päättänyt olla uusimatta levytyssopimustaan ja ettei jatka 2NE1:n jäsenenä. 
2NE1:n uran ohella Minzy on perustanut oman tanssikoulunsa, Millenium dance studion. Huhtikuussa 2017 Minzy julkaisi sooloalbuminsa nimeltään "Minzy Work 01 Uno" ja musiikkivdeon sen kappaleeseen "NINANO".
Hän oli mukana "Sister's Slam Dunk" -tosi-tv-ohjelman toisella tuotantokaudella.
Knut

Knut on pää­asiassa pohjois­mainen miehen etunimi. Nimi johtuu muinaissaksan sanasta "knuz", joka merkitsee rohkeaa, ylhäis­syntyistä, ylpeää tai reipasta.. 
Tanskassa nimi esiintyy muodossa "Knud". 
Nimen tavallisin suomen­kielinen vastine on Nuutti. Tanskan ja Ruotsin Knut- tai Knud-nimisistä kuninkaista käytetään suomen kielessä kuitenkin vakiintuneesti muotoa Knuut.
Suomessa nimi Knut on 1900-luvun alusta vuoden 2019 loppuun mennessä annettu 1276 henkilölle. Muodoissa Knuut ja Knud nimi on samana aikana annettu muutamalle kymmenelle henkilölle.
Knutin nimipäivä on suomen­ruotsalaisen kalenterin mukaan 13. tammikuuta, Tanskan prinssi Knud Lavardin muistopäivänä eli nuutinpäivänä, jota on myös pidetty jouluajan loppuna.
Percival P.56 Provost

Percival P.56 Provost on brittiläinen sotilaskoulukone. Kone oli muun muassa Yhdistyneen kuningaskunnan ilmavoimien käytössä vuoteen 1969 asti. Ensilentonsa 24. helmikuuta 1950 lentänyttä konetta valmistettiin 461 kappaletta. 
Percival Provost suunniteltiin Englannin ilmailuministeriön spesifikaatioon T.16/48. Se korvasi saman tehtaan Percival Prentice -koneen. Sen suunnitteli Henry Millicerin johtama ryhmä. 
Se kilpaili Handley Pagen H.P.R 2 -konetta vastaan vuonna 1951. Tuotanto alkoi vuonna 1951 ja päättyi vuonna 1956. Koneessa oli kaksinkertainen teho edelliseen RAFin koulukoneeseen, ja sen korvasi vasta saman tehtaan Jet Provost, joka kehitettiin tämän potkurikoneen rungolle.
Randy Gardner

Randy Gardner (s. 1946) on yhdysvaltalainen mies, joka teki aikanaan ennätyksen maailman pisimpään yhtäjaksoisesti hereillä olevana ihmisenä ilman minkäänlaisten erityisaineiden käyttöä. Gardnerin ennätys oli 264,4 tuntia (11 vuorokautta 24 minuuttia) ja se on tieteellisesti dokumentoitu. Ennätys on sittemmin rikottu.
Valvomissuoritus.
Gardner valvoi 11 vuorokautta koulunsa tiedemessuilla San Diegossa 28. joulukuuta 1963 – 8. tammikuuta 1964. Hän ei käyttänyt ennätyksen teossa huumeita tai piristeitä, ei edes kofeiinia. Apuna kokeessa hänellä olivat ystävät, televisiotoimittajat ja flipperi. Kahden vuorokauden jälkeen hän ei enää kyennyt katsomaan televisiota, koska kuva ei piirtynyt tarkkana hänen verkkokalvolleen. Kolmen vuorokauden jälkeen liikkuminen ja puhe alkoivat käydä vaikeiksi. Neljän päivän jälkeen hän koki voimakkaita aistiharhoja ja kuvitteli olevansa kuuluisa amerikkalainen jalkapalloilija voittamassa Rose Bowlia. Kuitenkin kokeen loppua kohden Gardner säilyi valvottuun aikaan nähden yllättävän toimintakykyisenä ja pystyi vielä 11. vuorokauden aikana voittamaan televisiotoimittajan pingiksessä.
Valvomisennätyksensä jälkeen Gardner nukkui 14 tuntia 40 minuuttia putkeen. Seuraavana yönä hän nukkui kymmenen ja puoli tuntia, minkä jälkeen palasi normaaliin vuorokausirytmiinsä.
Monikansallinen yritys

Monikansallinen yritys, jota toisinaan kutsutaan myös ylikansalliseksi yritykseksi, on yritys, jolla on toimintaa samanaikaisesti useissa eri valtioissa. Monikansallisia yrityksiä ovat esimerkiksi McDonald’s, Subway, Bridgestone, Burger King ja Intersport.
Suomessa on viidenlaisia monikansallisia yrityksiä: 1) ulkomaalaiset keskisuuret yritykset, 2) ulkomaalaiset suuryritykset (esimerkiksi IBM ja HP), 3) suomalaiset useassa maassa toimivat pienet ja keskisuuret yritykset (esimerkiksi Vaisala), 4) suomalaiset useassa maassa toimivat suuryritykset (esimerkiksi Stora Enso) ja 5) suomalaiset globaalit yritykset, lähinnä Kone, Nokia ja Nokia Networks. Maailmanlaajuisesti monikansallisia yrityksiä on eniten Etelä-Koreassa, Isossa-Britanniassa, Alankomaissa, Turkissa ja Espanjassa.
Historia.
Monikansallisista yrityksistä alettiin puhua 1960-luvulla, kun yhä useammat suuryritykset olivat alkaneet perustaa tytäryhtiöitä muualle kuin kotimaahan. Ensimmäisiä monikansallisia yrityksiä olivat amerikkalaiset Singer ja McCormick Harvester, jotka alkoivat toimia Euroopassa jo 1800- ja 1900-luvun.vaihteessa. Toisen maailmansodan jälkeen myös hollantilaiset, sveitsiläiset ja ruotsalaiset suuryhtiöt saivat yhä enemmän ylikansallista ulottuvuutta. Yhdysvaltojen osuus kaikista maailman monikansallisista yhtiöistä oli kuitenkin suurin. Vuonna 1968 amerikkalaisista monikansallisista yhtiöistä suurin oli General Motors, jolla oli liiketoimintaa 24 maassa ja jonka kokonaisliikevaihto oli 20 miljardia dollaria.
Monikansallisten yritysten hyötyjä ja haittoja.
Monikansallisten yritysten vahvuuksina on pidetty kansainvälisen tuotanto- ja logistiikkaverkoston organisointia. Lisäksi monikansalliset yritykset työllistävät yleensä paikallisia pieniä ja keskisuuria yrityksiä komponentti-, alihankinta- ja palvelutilauksillaan. Niiden on sanottu auttavan kehittyviä maita saavuttamaan paremman tuotantotason. Monikansallisten yritysten myötä pääoma, tietotaito ja teknologia liikkuvat nopeasti maasta toiseen. Se on osaltaan mahdollistanut demokratian leviämisen eri puolilla maailmaa.
Monikansallisten yritysten taloudellinen vaikutusvalta on usein huomattavan suuri ja niiden liikuttelemat rahavarat voivat olla jopa suurempia kuin pienten valtioiden taloudet. Niille on ominaista tuotantolaitosten siirtäminen paikasta toiseen sen mukaan, missä kustannukset, kuten palkkakulut ja verotus, ovat alhaisimpia.
Mahdollisimman edullisen tuotantopaikan tavoittelu johtaa helposti tilanteeseen, jossa valtiot kilpailevat yritysten suosiosta. Jotkin monikansalliset yritykset ovat suhtautuneet leväperäisesti ihmisoikeuskysymyksiin, kuten työaikoihin, palkkaukseen, ammatilliseen yhdistymiseen ja työturvallisuuteen. Ratkaisuna ongelmaan on pidetty sitä, että monikansallisten yritysten tulisi noudattaa kussakin toimimassaan maassa kyseisen maan lainsäädäntöä.
S Andromedae

S Andromedae (tunnetaan myös nimellä SN 1885A) on Andromedan galaksissa sijaitseva supernova. Se löydettiin vuonna 1885, mutta on edelleen kaukaisin koskaan havaittu supernova. Se on myös ensimmäinen toisesta galaksista löydetty supernova.
S Andromedaen löysi 19. elokuuta 1885 irlantilainen amatööritähtitieteilijä Isaac Ward Belfastissa. Heti samana päivänä sen havaitsi Ernst Hartwig Dorpatin tähtitornissa Virossa. S Andromedaen magnitudi oli 6, eli se oli havaittavissa paljain silmin hyvissä olosuhteissa. 16. helmikuuta 1890 se oli jo himmennyt magnitudiin 16.
Supernovan raportoitiin olevan punertavanvärinen ja todella nopeasti himmenevä, mikä on epätavallista tyypin Ia supernoville. Supernovasta ei ole olemassa spektroskooppista dataa.
Vuonna 1988 tähtitieteilijä R.A. Fesen ja hänen ryhmänsä neljämetrisellä Mayall -teleskoopilla Kitt Peakissa löysivät rautarikkaan supernovan jäännökset. Hubble-avaruusteleskooppi teki tarkempia havaintoja vuonna 1995.
Harley M. Kilgore

Harley Martin Kilgore (11. tammikuuta 1893 Brown, Länsi-Virginia, Yhdysvallat – 28. helmikuuta 1956 Bethesda, Maryland, Yhdysvallat) oli yhdysvaltalainen poliitikko, joka edusti senaatissa Länsi-Virginiaa 1941–1956.
Kilgore valmistui Länsi-Virginian yliopiston oikeustieteelliseltä laitokselta vuonna 1914. Samana vuonna hän aloitti opettajana Länsi-Virginian Hancockissa. Vuonna 1915 hän perusti Raleighin piirikunnan ensimmäisen koulun ja toimi vuoden sen rehtorina. Vuonna 1916 Kilgore aloitti uransa lakimiehenä Beckleyn kaupungissa. Ensimmäisessä maailmansodassa hän palveli jalkaväessä 1917–1920. Hänet vapautettiin palveluksesta kapteenina. Sodan jälkeen Kilgore järkesti Länsi-Virginian kansalliskaartin, josta jäi eläkkeelle everstinä 1953.
Kilgore toimi Raleighin piirikunnan rikosoikeuden tuomarina 1933–1940. Vuonna 1940 hänet valittiin senaattiin demokraattisen puolueen listoilta. Hänet valittiin uudelleen vuonna 1946 ja 1952. Hän aloitti senaatissa 3. tammikuuta 1941 ja istui siellä aina kuolemaansa asti. Hän kuoli laivaston sairaalassa Bethesdassa vuonna 1956.
Irokeesikielet

Irokeesikielet on eräs Pohjois-Amerikan alkuperäiskansojen kielikunta. Sen ydinaluetta oli mantereen koillis- ja itärannikolta Suurille järville ulottuvat metsäalueet, mutta kieliä puhuttiin jo 1600-luvulla myös paljon etelämpänä, kuten Pohjois-Carolinassa, Etelä-Carolinassa ja Tennesseessä. Irokeesinkielten eri murteet erosivat selvästi niitä ympäröivistä algonkin-kielistä, mutta tutkijat ovat löytäneet joitakin kaukaisia yhteyksiä suurten tasankojen siouxilaisiin kieliin ja eteläisiin caddolaisiin kieliin.
Irokeesikieliä puhuneet kansat:
Sukupuuttoon kuolleet irokeesinkieliset kansat:
Kesäyön unelma (vuoden 1935 elokuva)

Kesäyön unelma ("A Midsummer Night’s Dream") on Max Reinhardtin ja William Dieterlen ohjaama elokuva vuodelta 1935. Se on elokuvaversio Reinhardtin Hollywood Bowlissa ohjaamasta William Shakespearen samannimisestä näytelmästä. Hollywood Bowlissa esiintyneistä näyttelijöistä useimmat korvattiin Warnerin sopimusnäyttelijöillä. Poikkeuksena oli Hermiaa näytellyt Olivia de Havilland, jolle "Kesäyön unelma" oli samalla ensimmäinen elokuva.
"Kesäyön unelma" sai Oscar-palkinnot parhaasta kuvauksesta ja leikkauksesta. Lisäksi se oli ehdolla parhaaksi elokuvaksi.
The Devilish Whirl

The Devilish Whirl on puolalaisen death metal -yhtye Nomadin toinen studioalbumi, joka on julkaistu vuonna 1999.
Kappalelista.
Kaikki kappaleet sanoittanut Bleyzabel.
Keplerin konjektuuri

Keplerin otaksuma, on Johannes Keplerin mukaan nimetty otaksuma, joka koskee pallojen pakkaamista kolmiulotteisessa euklidisessa avaruudessa. Sen mukaan samansäteisiä palloja ei voida pakata suuremmalla keskitiheydellä kuin pintakeskisellä kuutiollisella ja heksagonaalisella tiivispakkauksilla. Näiden pakkausten keskimääräinen tiheys on hieman yli 74 %. Vuonna 1998 Thomas Hales todisti lauseen tietokoneen avulla.
Vuonna 2015 Thomas Hales julkaisi yhdessä 21 työtoverinsa kanssa artikkelin "A formal proof of the Kepler conjecture" ennakkojulkaisujen arXiv -palvelimella. Vuonna 2017 konjektuurin todistus julkaistiin open access artikkelina "Forum of Mathematics, Pi" -julkaisusarjassa.
Juan Rafael Mora

Juan Rafael Mora Porras (1814–1860) oli Costa Rican presidentti vuosina 1849–1859. Hän sai vallan kun José María Castro luopui siitä. Myöhemmin Mora valittiin presidentiksi kaksi kertaa myös vaaleilla, 1853 ja 1859. Vuonna 1856 hän johti kansallista kampanjaa, jolla karkotettiin seikkailija William Walker Keski-Amerikasta. Vuonna 1858 hän allekirjoitti sopimuksen, jolla määriteltiin Nicaraguan ja Costa Rican välinen raja. Vuonna 1859 hänet syrjäytettiin verettömässä vallankaappauksessa.
Burton Albion FC

Burton Albion Football Club on jalkapalloseura Burton upon Trentin kaupungista Staffordshiren kreivikunnasta. Seura pelaa kaudella 2025–2026 Englannin ykkösliigassa. Kaudet 2009–2015 se pelasi kakkosliigassa ja kaudet 2016–2018 mestaruussarjassa. Burton Albion pelaa kotiottelunsa Pirelli Stadiumilla.
Historia.
Burton Swifts ja Burton Wanderers perustettiin 1871, mutta kyseiset seurat yhdistyivät 1900 Burton United nimiseksi seuraksi. United kuitenkin lopetettiin 1910, mutta seuran tilalle perustettiin 1920 Burton All Saints, joka nimettiin 1924 Burton Towniksi. Burton Town lopetettiin 1940, mutta vanhan seuran tilalle perustettiin 5. heinäkuuta 1950 Burton Albion Football Club, joka liittyi heti samana vuonna Birminghamin aluesarjaan. Aluesarjassa Burton Albion pelasi 4 vuotta ja paras sijoitus oli toinen vuonna 1954. 1956 Burton Albion nousi maan urheilu-uutisiin päästyään FA Cupissa kolmannelle kierrokselle, jossa hävisi Charltonille. 1958 seura siirtyi pelaamaan Southern Leaguen divisioonaan, Englannin kahdeksanneksi korkeimmalle sarjatasolle.
1966 Burton Albion nousi Southern Leaguen Premier Leagueen ollessaan kolmas Division One Southissa. 1970 seura putosi jälleen sarjatasoa alemmas, mutta nousi 1972 takaisin Premier Leagueen ollessaan toinen Divion Onessa. Jo seuraavana vuonna Burton Albion putosi jälleen, mutta nousi 1974 takaisin Premier Leagueen. 1975 Burton Albion pääsi FA Trophyssa välieriin. 1980 Burton Albion siirtyi Northern Leagueen. 1985 Burton Albion sivusi ennätystään FA Cupissa seuran päästyä kolmannelle kierrokselle. Kolmannella kierroksella Leicester City voitti Burton Albionin. 1987 Burton Albion sijoittui toiseksi FA Trophyssa. 1988 seura siirtyi takaisin Southern Leagueen, jossa sijoittui toiseksi 2000 ja 2001. 2001 Burton Albion siirtyi jälleen takaisin Northern Premier Leagueen, jonka voitti heti samalla kaudella ja nousi Englannin konferenssiin. 2005 Burton Albion pääsi välieriin FA Trophyssa ja vuonna 2006 seura pääsi kolmannen kerran historiansa aikana FA Cupin kolmannelle kierrokselle, jolloin Manchester United oli parempi 5–0. 2009 Burton Albion voitti Englannin konferenssin ja nousi Englannin kakkosliigaan.
Lyhenteiden seltykset 
Sij. = Sijoitus 
Jouk. = Joukkueiden määrä ko. kaudella ko. sarjassa 
Bir. League = Birmingham and District League 
Q = Karsintakierros, numero edessä kertoo monesko karsintakierros 
SL = Southern League 
D = Divisioona 
SL P = Southern League Premier 
PRE = Esikarsinnat 
NPL = Northern Premier League 
CS = Conference South 
CN = Conference National 
2. L = Kakkosliiga
Stadion.
Burton Albion pelaa kotiottelunsa Pirelli Stadiumilla. Kun seura perustettiin 1950, kotistadion oli Wellington Street ground. Seura sai uuden stadionin Eton Parkin 1958. Pirelli Stadiumin seura sai käyttöön 2005. Pirelli Stadiumin kapasiteetti 6 912. Stadionin neljästä katsomosta yksi istumakatsomo ja kolme on katettuja. Stadion maksoi 7,2 miljoonaa puntaa.
Kallista kipua

Kallista kipua () on yhdysvaltalainen sairaalamaailmaan sijoittuva komediallinen draamasarja. Ohjelman ensimmäinen jakso esitettiin USA Network -kaapelikanavalla 4. kesäkuuta 2009. Sarja nousi nopeasti yhdeksi Yhdysvaltojen katsotuimmista kaapelikanavalla esitettävistä draamasarjoista.
Ohjelma kertoo Hank Lawsonista, joka saa potkut lääkärinvirasta hoitovirheen vuoksi. Pian potkujen jälkeen Hankin tyttöystävä jättää hänet, ja elämän suunta muuttuu sen myötä täysin. Hank matkaa veljensä Evanin kanssa Hamptoniin, jossa hän ryhtyy "seurapiirien henkilääkäriksi". Yllättäen läheisen sairaalan työntekijä Jill Casey pyytää Hankia hoitamaan kaupungin vähäosaisia, ja pian Hank on tilanteessa, jossa hänen pitäisi päättää, tehdäkö hyvää itselle vai muille.
Sarjan ensimmäinen kausi kattaa kaikkiaan 12 jaksoa, jotka esitettiin kesän 2009 aikana. USA Network tiedotti 28. heinäkuuta 2009, että sarja saa jatkuu toiselle tuotantokaudelle, joka sisältää 16 jaksoa. Toinen tuotantokausi alkoi heinäkuussa 2009 ja päättyi alkuvuodesta 2011. Sarja saa myös kolmannen tuotantokauden, joka tulee olemaan 16 jakson mittainen.
Suomessa sarjan esittäminen aloitettiin MTV3-kanavalla 7. tammikuuta 2011. MTV3 on tilannut ohjelmistoonsa myös sarjan toisen tuotantokauden.
Sergei Berezin

Sergei Jevgenjevitš Berezin (, 5. marraskuuta 1971 Voskresensk, Venäjän SFNT, Neuvostoliitto – 27. kesäkuuta 2024) oli venäläinen jääkiekkoilija.
Ura.
Toronto Maple Leafs varasi Berezinin NHL:ään vuonna 1994. Ensimmäisenä kautenaan NHL:ssä (1996–1997) Berezin teki 25 maalia ja keräsi yhteensä 41 pistettä 73 pelissä. Hänen paras kautensa oli 1998–1999, jolloin hän teki 37 maalia ja yhteensä 59 pistettä. Hän lopetti ammattilaisuransa TsSKA Moskovan joukkueessa. Berezin oli jääkiekon maailmanmestaruuskilpailujen 1995 paras maalintekijä seitsemällä maalilla.
Songs from the West Coast

Songs from West Coast on Elton Johnin kahdeskymmenesseitsemäs studioalbumi, joka julkaistiin maailmanlaajuisesti 1. lokakuuta 2001. Monet kriitikot ovat sanoneet, että tämä albumi toi Johnin takaisin hänen pianopohjaisen musiikkinsa juurille.
Kappaleet.
Kaikki kappaleet säveltänyt Elton John ja sanoittanut Bernie Taupin.
Impulse (EP)

Impulse on puolalaisen metalliyhtye Blindeadin EP-levy, joka on julkaistu vuonna 2009.
Kappaleet.
Kaikki kappaleet sanoittanut Nick Wolverine.
Hugo Reuter

Hugo Reuter (1870–1955) oli ruotsalainen pikakirjoittaja ja pikakirjoitusjärjestelmän kehittäjä.
Reuter kehitti opiskeluaikanaan omaperäisen pikakirjoitusjärjestelmän, jonka hän julkaisi vuonna 1900 kirjassa "Lärobok i svensk stenografi". Järjestelmässä vokaalit merkitään eripituisilla kirjoituslinjan suuntaisilla viivoilla tai kaarilla, ja konsonanttien merkit poikkeavat tältä linjalta alas- tai ylöspäin ja palaavat sille. Järjestelmä osoittautui käyttökelpoiseksi nopeankin keskustelun muistiinkirjoittamisessa. Reuter toimi pikakirjoittajana Ruotsin valtiopäivillä, ja hänen lisäkseen kolme muutakin valtiopäiväpikakirjoittajaa käytti tätä järjestelmää. Myöhemmin Reuter julkaisi kaksi muutakin järjestelmää, jotka hän esitti Melinin järjestelmän uudistuksina, mutta joita voidaan kuitenkin pitää täysin itsenäisinä järjestelminä.
Xabi Prieto

Xabier "Xabi" Prieto Argarate (s. 29. elokuuta 1983 San Sebastián, Espanja) on espanjalainen entinen jalkapalloilija. Prieto oli pelipaikaltaan keskikenttäpelaaja ja hänet tunnettiin erityisesti hyvänä rangaistuspotkujen laukojana.
Seurajoukkueura.
Prieto on Real Sociedadin kasvatti, jonka edustusjoukkueessa hän teki ensiesiintymisensä 8. lokakuuta 2003 ottelussa Osasunaa vastaan. Toisessa ottelussaan 23. huhtikuuta 2004 Real Madridia vastaan hän viimeisteli kaksi maalia, joista toisen rangaistuspotkusta.
Kaudella 2005–2006 hän onnistui vakiinnuttamaan pelipaikkansa joukkueen avauskokoonpanossa ja pelasi lopulta kaikissa kauden 38 otteluissa. Hän teki kauden aikana myös yhdeksän maalia, joista kuusi syntyi rangaistuspotkuista. Seuraavalla kaudella 2006–2007 Prieto sai vastuuta lähes edellisen tapaan, pelaten 33 ottelua. Baskiseura ei kuitenkaan onnistunut säilyttämään pääsarjapaikkaansa vaan tippui Segunda Divisióniin kaudeksi 2007–2008.
Prieto pelasi kauden 2009–2010 aikana 35 ottelua, joissa hän teki seitsemän maalia. Kauden päätteeksi joukkue onnistui tekemään paluunsa pääsarjatasolle kolmen vuoden tauon jälkeen.
6. tammikuuta 2013 pelatussa vierasottelussa Real Madridia vastaan Prieto teki ammattilaisuransa ensimmäisen hattutempun, mutta tästä huolimatta Real Sociedad hävisi kuitenkin ottelun lopulta numeroin 3–4.
In Full Regalia

In Full Regalia on ruotsalaisen glam rock/pop-musiikkia soittavan The Ark-yhtyeen viides studioalbumi, joka julkaistiin 26. huhtikuuta 2010. Albumi sijoittui albumilistalla Ruotsissa parhaimmillaan toiselle sijoitukselle.
Etusivu uusiksi (vuoden 1931 elokuva)

Etusivu uusiksi ("The Front Page") on Lewis Milestonen ohjaama yhdysvaltalainen elokuva vuodelta 1931. Se pohjautuu Ben Hechtin ja Charles MacArthurin kirjoittamaan Broadway-komediaan. "Etusivu uusiksi" oli Oscar-ehdokkaana parhaasta ohjauksesta ja miespääosasta (Adolphe Menjou) sekä parhaana elokuvana. "Etusivu uusiksi" valittiin National Film Registryyn vuonna 2010. Elokuvasta tehtiin vuonna 1974 uudelleenfilmatisointi "Etusivu uusiks’", jonka pääosia näyttelivät Jack Lemmon ja Walter Matthau.
Adolphe Menjou esittää chicagolaisen sanomalehden päätoimittajaa Walter Burnsia ja Pat O’Brien lehden toimittajaa Hildebrand Johnsonia. Johnson, joka on menossa naimisiin ja päättänyt erota lehden palveluksesta, saa viimeiseksi tehtäväkseen tehdä artikkelin poliisimurhaaja Earl Williamsin (George E. Stone) teloituksesta. Williams kuitenkin pakenee ja Johnson piilottaa hänet. Burns päättää varmistaa, että poliisi ei löydä Williamsia ennen kuin lehti on saanut häneltä haastattelun.
Breadline

Breadline on yhdysvaltalaisen metalliyhtye Megadethin single, joka on julkaistu vuonna 1999. Breadline omaa huomattavasti muita yhtyeen kappaleita kevyemmän melodian, vaikkei se olekaan varsinainen balladi. Marty Friedman on tehnyt kappaleesta cover-version albumilleen Future Addict, ja se on alkuperäisversiota huomattavasti raskaampi.
Japanissa on julkaistu kappaleen nimeä kantava remix-albumi.
Sotajumala / Deathchain

Sotajumala / Deathchain on ko. yhtyeiden split-single, joka on julkaistu vuonna 2010.
Kappaleet.
Sotajumala
Deathchain
Amelia Adamo

Amelia Adamo (24. helmikuuta 1947 Rooma, Italia) on ruotsalainen toimittaja ja "M-magasin"-lehden päätoimittaja.
Adamo valmistui 1974 filosofian maisteriksi, aloitti 1975 toimittajana "Svensk Damtidningissa", siirtyi sieltä "Husmoderniin", sitten "VeckoRevyn"-lehteen ja vuosiksi 1984–1991 "Aftonbladetiin". Hän palasi muutamaksi vuodeksi "VeckoRevyniin", sen jälkeen työskenteli kustannuspäällikkönä Ungförlagetissa. Hänen tunnetaan urastaan Bonnierin omistamassa lehdessä "Amelia", jota hän oli käynnistämässä. Hän perusti Bonnierilla myös "Taran" (2000) ja "M-magasinin" (2006).
Adamo on saanut useita palkintoja, muun muassa Bonnierin Suuren journalistipalkinnon 1986 ja 2003.
Nalmefeeni

Nalmefeeni (myös nalmetreeni; tuotenimi Selincro®) on opioidiantagonisti ja sillä on samankaltainen rakenne kuin naltreksonilla ja naloksonilla. Nalmefeenin keksi 1970-luvun alussa yhdysvaltalainen Jack Fishman kollegoineen.
Rakenne.
Nalmefeeni eroaa naltreksonista 6-kohdassa olevan ketoniryhmän kohdalla, missä metyleeniryhmä (CH2) korvaa jälkimmäisessä olevan hapen (O). Metyleeniryhmä lisää sen sitoutumisvoimaa erityisesti μ-opioidireseptoriin. Nalmefeeni toimii "universaalina antagonistina" myös muihin opioidireseptoreihin.
Lääkkeenä.
Suomalainen Biotie Therapies on kehittänyt nalmefeenista tablettina annosteltavan (aiemmin vain injektiomuoto) lääkkeen, joka vähentää halua juoda paljon alkoholia. Se ei estä alkoholin juomista, mutta se estää ylenpalttisen juomisen, kun se kiinnittyy opioidireseptoreihin ja vähentää alkoholin tuomaa mielihyvää. Ainetta markkinoidaan tuotenimellä Selincro. Aiemmin sitä on markkinoitu tuotenimellä Revex vastalääkkeeksi opioidiyliannostukseen, mutta siihen tarkoitukseen harvemmin käytetty koska naloksoni on vakiintuneempi ja halvempi vaihtoehto.
Yleisimmät haittavaikutukset, joita nalmefeenia saaneet potilaat saivat, olivat huimaus, unettomuus ja pahoinvointi. Ne olivat kuitenkin yleensä lieviä ja ohimeneviä. Tutkimuksessa havaittiin nalmefeenin vähentävän raskaiden juomapäivien lukumäärää ja alkoholin kokonaiskulutusta yli 50 prosentilla lähtötilanteeseen verrattuna. Tutkimuksiin on osallistunut kaikkiaan 3000 alkoholiriippuvaista. Nalmefeeni vähensi juomista puolen vuoden hoitojakson aikana keskimäärin kahdella kolmanneksella.
Nalmefeenia koskevat kolmannen vaiheen tutkimukset saatiin päätökseen kesään 2011 mennessä. Lääkeaineen myyntilupahakemus Euroopassa jätettiin marraskuussa 2011.
Euroopan lääkeviraston Lääkevalmistekomitea näytti nalmefeenille vihreää valoa joulukuussa 2012. Euroopan komissio antoi helmikuun lopulla alkoholismilääkkeelle myyntiluvan kaikkien EU-maiden alueelle. Markkinoille se tuli toukokuussa 2013.
Veikko Leistén

Veikko Edvard Leistén (26. helmikuuta 1896 Alavus – 19. joulukuuta 1970 Helsinki) oli suomalainen arkkitehti.
Elämäkerta.
Leisténin vanhemmat olivat liikennetarkastaja Petter Arthur Aleksander Leistén ja Lea Zuleima Swan. Hänen veljensä oli teatterinjohtaja ja kirjailija Topo Leistelä. Leistén avioitui Irja Avellanin kanssa, heidän pojastaan Jaakko Juhani Mario Leisténistä tuli hermo- ja mielitauteihin erikoistunhut lääkäri. Leistén kirjoitti ylioppilaaksi Lahden yhteiskoulusta 1917 ja valmistui arkkitehdiksi Teknillisestä korkeakoulusta 1922. Leistén teki opintomatkoja Italiaan vuosina 1925–1929. Hän aloitti työuransa Arkkitehtitoimisto Oiva Kallion palveluksessa 1922–1923 ja työskenteli sitten toimistoarkkitehtina Väinö Vähäkallion palveluksessa vuosina 1923–1931 ja toimistoarkkitehtina Kulutusosuuskuntien Keskusliitossa 1931–1937. Hänellä oli oma arkkitehtitoimisto vuodesta 1938. 
Leistén osallistui Suomen sisällissotaan ja toiseen maailmansotaan.
Töitä.
Leistén suunnitteli muun muassa teollisuus- ja asuinrakennuksia, Elannon tavaratalon Helsinkiin 1952 (Aleksanterinkatu 9) sekä laatinut korjaussuunnitelmat Vehkalahden ja Suomenlinnan kirkkoihin. Hän suunnitteli myös MTK:n järjestöopiston Espooseen.
Bonner

Bonner on muun muassa seuraavien henkilöiden sukunimi:
It’s Great, It’s Ray Smith

It’s Great, It’s Ray Smith on Ray Smithin kokoelma-albumi, jonka kappaleet on äänitetty 1950-luvun lopussa ja 1960-luvun alussa. Kappaleista menestynein on Top Twenty -hitti ”Rockin’ Little Angel” vuodelta 1960. Monoäänisen albumin on julkaissut Judd Records, joka on osa Georgian Atlantassa toimivaa National Recording Corporationia (NRC). NRC on huolehtinut levyn jakelusta.
Kappaleet.
Sivu 1.
Sivu 2.
Kappaleiden julkaisija on BMI.
Oskari Paatela

Oskari Paatela (vuoteen 1906 Frans Oskar Pavén; 14. syyskuuta 1888 Helsingin maalaiskunta – 25. helmikuuta 1952 Vaasa) oli suomalainen taidemaalari.
Elämäkerta.
Paatela kirjoitti ylioppilaaksi 1907 ja aloitti opinnot Helsingin yliopiston maatalous-metsätieteellisessä osastossa. Samaan aikaan hän oli myös yliopiston piirustuslaitoksella Eero Järnefeltin oppilaana. Kiinnostus kuvataiteisiin syrjäytti opiskelun yliopistossa ja Paatela opiskeli Suomen Taideyhdistyksen piirustuskoulussa 1908–1910. Vuonna 1910 hän matkusti taidemaalari Eero Snellmanin kanssa Pariisiin, jossa haki oppia Académie Colarossista ja Académie de la Grande Chaumièresta. Paatela palasi 1913 Pariisiin ja opiskeli Académie Libressä.
Paatelan tyyli vaihteli Anders Zorn -vaikutteisesta realismista eleganttiin koristeellisuuteen. Hän maalasi muun muassa alttaritaulut Virolahden kirkkoon (1914), Alavuden kirkkoon (1914) ja Helsingin vapaakirkkoon (1929). Hänen muita töitään ovat Helsingin NMKY:n juhlasalin fresko (1915) ja Kallion kirjaston lasimaalaus (1923).
Paatela avioitui 1917 Anna Bromsin kanssa ja he pitivät yhdessä kehysliikettä. Se piti kuitenkin lopettaa ja Paatela sai vuoden viransijaisuuden Taideyhdistyksen piirustuskoulusta. Paatela toimi koulun johtajaopettajana 1921–1923, mutta hänen oli vaikea työskennellä kellon mukaan.
Paatelan vaimo kuoli 1927, minkä jälkeen Paatela alkoholisoitui ja kadotti elämänhallintansa. Paatela avioitui uudelleen Marja Laina Eskolan kanssa ja heille syntyi vuonna 1931 tytär Marianne, josta tuli lastentauteihin erikoistunut lääkäri. Uusi avioliitto kesti vuodet 1930–1933. Paatela maalasi edelleen muotokuvia, mutta vähitellen työskentely hiipui. Elämänsä loppuajan hän oli ystäviensä hoidossa Vaasassa.
Oskari Paatelan veljet Jussi Paatela ja Toivo Paatela olivat tunnettuja arkkitehteja.
Ray Smith

Ray Smith (s. 30. lokakuuta 1935 Paducah, Kentucky) oli yhdysvaltalainen laulaja ja muusikko. Hän levytti Memphisissä 1950-luvun lopussa ja 1960-luvun alussa Sun Recordsille ja Judd Recordsille ja tämän lisäksi sekä omalla ja useilla muilla nimillä sellaisille Yhdysvaltain eteläisille levymerkeille kuin Infinity, Imperial, NRC ja Cinnamon. Smith aloitti kantrimuusikkona ja on toiminut sessiopianistina myös rock- ja pop-musiikin alueilla. Hän sai suurimman hittinsä Judd-levymerkillä, jolle hän levytti mm. kappaleet "Blond Hair Blue Eyes" sekä Top Twenty &lt;br&gt; -hitin "Rockin' Little Angel" (Judd 1016) vuonna 1960. Smith levytti sitten albumeita Judd- ja Crown-levymerkeille, mutta suosio ei ollut samaa luokkaa kuin aikaisemmin. Sun Recordsin artistina Ray Smith oli kaksi kertaa Judd-hittiensä molemmin puolin.